Jabarkan Tandha lan gejala dari Ketindhihan dalam bahasa jawa

Patofisiologi lumpuh turu durung bisa dimangertèni kanthi nyata, nanging ana sawetara teori babagan apa sing nyebabaké wong ngalami lumpuh turu. Sing kapisan yaiku saka pangertèn yèn lumpuh turu iku parasomnia kang disebabaké déning fasé REM  kang ora laras karo tangi turu, kanthi tembung liya, utek isih turu, nanging awak péngin tangi, saéngga awak ora bisa obah. Panalitèn polisomografik ngandhakaké manawa wong sing ngalami lumpuh turu kuwi duwèni wektu turu REM kang luwih sethithik tinimbang padatané. Panaliten iki uga ngandharaké pola turu sing ora ajeg bisa nyebabaké lumpuh turu, amarga malafungsi turu REM biasané dumadi nalika pola turu kaganggu.

Saliyané kuwi, panalitèn uga mbuktèkaké yèn kurang turu uga bisa nyebabaké lumpuh turu. Adhedhasar gelombang utek, turu kapérang dadi 4 tataran. Tataran kasebut yaiku tatar turu sing paling ènthèng (isih sadhar), tatar turu sing luwih jero, turu sing paling jero lan tatar REM. Ngimpi bisa kedadéyan ing tahap REM. Menawa awak lagi kesel utawa kurang turu, gelombang utek ora kaya padatané; saka tataran sadhar nganti tataran turu kang paling ènthèng, banjur mlumpat menyang tataran REM. Dadi, nalika utek ujug-ujug tangi saka tataran REM nanging awak durung, bisa kedadéyan lumpuh turu. Wong kang ngalami bisa ngrasakaké nanging ora bisa obah. Katambahan anané halusinasi metuné wujud liya kang sanyatané karakteristik saka ngimpi.

Kalumpuhan turu asring diiringi halusinasi kang medèni ( hypnopompics utawa hypnagogics ) lan rasa wedi sing nemen. Kawedènan panandhang iki amarga cethane halusinasi kang dialami. Halusinasi kang dialami panandhang umumé ditegesi yèn kuwi wujud saka ngimpi, amarga obyek sing ora nyata bisa katon ing kamar kanthi pandeleng kasar.

Ana angen-angen yèn lumpuh turu iku sipatè genetik. Panalitèn marang sapasang bocah kembar mbuktikaké menawa salah sijining bocah kuwi mau ngalami lumpuh turu, bocah sing liya uga bisa kena.

Sawetara faktor wis dianggep minangka prekara sing nyebabaké lumpuh turu. Faktor-faktor kasebut ing antawisipun insomnia lan kurang turu, jadwal turu sing ora teratur, turu kanthi cara mathang-mahang, strès, kakèhan nggunakaké stimulan, kesel, lan nggunakaké obat-obatan tartamtu kanggo nambani ADHD. Turu kanthi cara mathang-mathang diarani dadi panyebab utama lumpuh turu. Kalumpuhan turu uga bisa dadi pratandha narkolepsi (serangan turu kang ujug-ujug tanpa ana tandha-tandha ngantuk), apnea turu (ngorok), kuwatir, utawa depresi .